Foto: FaH/Index



HRVATSKI fizičar Ivica Puljak objavio je vrlo zanimljiv status na Facebooku povodom Marša za znanost, koji je jučer održan širom svijeta pa i u Hrvatskoj.



>> FOTO, VIDEO Marš za znanost u Hrvatskoj: "Dok ministri mlagiraju, mladi emigriraju"



>> Tisuće znanstvenika u Washingtonu: "Znanost nije mišljenje - alternativne činjenice su laži"



Puljak je sudjelovao u Maršu za znanost u Splitu, a cilj tog globalne manifestacije bio je upozoriti na važnost znanosti i obrazovanja u modernom svijetu, te oduprijeti se anti-znanstvenim i populističkim tezama koje su sve prisutnije u javnosti - od protivljenja cijepljenju pa do zanemarivanja klimatskih promjena i njihovih posljedica.



Fizičar koji je radio u CERN-u (Europskom centru za nuklearna istraživanja) je povodom Marša za znanost gostovao u Dnevniku 3 na HTV-u, a drugi gost je bio akademik Slobodan Vukičević, koji je nedavno stao u obranu plagijatora i ministra znanosti Pave Barišića.



"Ostao sam zatečenim onim što je Vukićević izgovorio"



Status Ivice Puljka prenosimo u cijelosti:



"Ukinimo HAZU! Ta organizacija ne da nema smisla, nego radi potpuno suprotno nacionalnim interesima (ovo je njihov jezik, pa da bolje razumiju). Od sada će ovo biti dio mog osobnog političkog programa. Poticaj za ovo je večerašnje gostovanje u Dnevniku 3 na HTV1, u kojem sam bio gost zajedno s akademikom Slobodanom Vukičevićem. Najprije sam bio zatečen količinom xxxxxxx koju je dotični gospodin izgovorio, pa možda nisam baš najbolje reagirao. To je ona tipična situacija kad ne možete vjerovati što se događa, pa se ne snađete nego kasnije u glavi vrtite što ste sve trebali reći. Srećom postoji internet, pa evo na miru što sam mislio reći na njegovo ponavljanje da su Marš za znanost organizirali ljudi koju su upropastili hrvatsku znanost, a da se on i njemu slični bore za znanost čisteći Sljeme.



Prvo, nemam ništa protiv čišćenja Sljemena. Mi smo čistili i Marjan i Tursku kulu u Splitu, što je korisno i lijepo. Pozivam vas da se uvijek odazovete takvim akcijama. Ono što me rastužilo, a zatim tugu pretvorilo u političku akciju ukidanja HAZU-a, su dvije činjenice:



1) Danas je HAZU u isto vrijeme kao i Marš za znanost organizirao neki događaj s očiglednom namjerom da opstruira pravi Marš za znanost. Slike s tog događaju su pravi Anti-Marš za znanost, jer niti je marš niti većina ljudi na slici ima veze sa znanošću za koju se sav normalan svijet zalaže.



2) Akademik Vukičević je svojim odgovorima uvrijedio sve ljude koji su sudjelovali u organizaciji i nemaju nikakve veze s uništavanjem sustava znanosti. Naročito studente i mlade istraživače. Upravo suprotno, svi organizatori su se zalagali za znanost kakva je svugdje u razvijenom svijetu, za kompetitivnu međunarodnu znanost, za kvalitetno obrazovanje, za bolji status znanosti i obrazovanja u društvu, za veće i kvalitetnije financiranje znanosti i obrazovanja ... ukratko za bolje društvo.



Htio sam završiti pozivom akademiku Vukičeviću da se ispriča svim tim ljudima, ali mislim da to nema smisla. Jedino ga mogu pozvati da mi se pridruži u borbi za ukidanje HAZU.



P.S. Ispričavam se akademicima poput Vlatka Silobrčića, za kojem smatram da pripada onoj akademiji kakvu ja zamišljam, ali su oni u priličnoj manjini, a vjerojatno se i slažu sa svime što sam napisao", stoji u statusu Ivice Puljka.





Tekst se nastavlja ispod oglasa